Sa patiribayan yaon diyan an Carrera de Cintas kun saen mga nakakabayo na partisipante sinisikwit an mga nakabitay na mga salong na karabit sa paha. An mga enot na makasikwit kaini iyo an may premyo, an pagdaog asin  pagsupil kan nagroroab na baka na dapat mapahigda, an pagbunot sa palaw nin mga niyog asin gana an naenot asin may pinakadakul nabunot, an pagtiak kan  pinakadakul na kahoy, an paghakot nin magabat na kargamento asin  padakulan ini sa pinakahalipot na oras, an paggubing sa baka kun arin pinakamagayon, an urumbasan nin mga sibid-sibid sa dagat, an baranwitan sa pantalan, asin an pagirinoman serbesa sa plaza. Igwa man igdi kan  inaapod nindang Ranchers Night na ginigibo sa kahiwasan kan pantalan pagbanggi pakatapos kan paputok nin mga kwitis. Sa aldaw nin  kapiyestahan, an mga imahen nin mga santa asin santo na patrona kan iba-ibang barangay sinasakay sa mga lantsa asin  ipinuprusesyon sa dagat asin pagduong pabalik, dinadara sa simbahan kun saen may ginigibong pagmisa.